《百字令 送春，叠游花市韵》
清代·潘榕

阑珊花事，惜余春、看到荼蘼开遍。诗记才迎词又送，袅袅吟魂柔飐。

笑也含愁，醒还似梦，离绪萦心乱。恨随流水，残红飞落波面。

清玩。竹筱风摇，柳梢月挂，弄影巍巍颤。触感相思添几许，别后应难猜算。

凤子情慵，莺儿语懒，我客天涯倦。曰归未得，故园烟景空恋。

作者简介：潘榕（1865—1929），字荫荪，又字印僧。祖籍浙江山阴。清光绪间曾任乐厂盐大使职，后定居成都。有《吟秋馆诗词抄》，弹词《问铃》、《吊潇湘》等。